
Uznesenie Okresný súd Liptovský Mikuláš v právnej veci umiestnenej A. B., nar. XX. X. XXXX, trvale bytom C. D. XXX, XXX XX C. E. X, hospitalizovanej v uzavretej časti psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš, v konaní o prípustnosti prevzatia a držania v zdravotníckom zariadení, rozhodol: Prevzatie A. B., nar. XX. X. XXXX, zdravotníckym zariadením Liptovská nemocnica s poliklinikou MUDr. Ivana Stodolu Liptovský Mikuláš, so sídlom Palúčanská 25, Liptovský Mikuláš 031 23, IČO: 173 36 163, j e p r í p u s t n é. odôvodnenie: 1. Podaním zo dňa 10. 4. 2025 psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš tunajšiemu súdu oznámilo, že dňa 10. 4. 2025 bola prevzatá na uzavretú časť psychiatrického oddelenia A. B., nar. XX. X. XXXX, bez svojho informovaného súhlasu. 2. Podľa § 6 ods. 9 písm. d) zákona číslo 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov: Informovaný súhlas pacienta sa nevyžaduje v prípade ambulantnej starostlivosti alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 3. Podľa § 262 ods. 1 Civilného mimosporového poriadku (ďalej len CMP): Súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 4. Podľa § 262 ods. 2 Civilného mimosporového poriadku: Súd vydá uznesenie do piatich dní od obmedzenia osobnej slobody umiestneného. 5. Po oboznámení sa s názorom ošetrujúcej lekárky F. G. H. a so zdravotnou dokumentáciou pacientky dňa 11. 4. 2025 súd zistil, že A. B. bola dňa 10. 4. 2025 privezená na aute manželom na psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš z dôvodu dekompenzácie jej psychického stavu. Manžel, keď prišiel z práce domov našiel manželku v zhoršenom psychickom stave s prejavmi suicidality, pretože mala rukami poškriabaný celý krk. Podľa jej manžela užívala viac psychiatrických liekov ako mala. Manžel uviedol, že pacientka má v domácom prostredí hocikedy amok – rozhadzuje veci a pod. S manželom v daný deň odmietala rozprávať, preto po zistení skutočného stavu veci ju manžel i napriek jej vôli priviezol do nemocnice. Pri príjme na uzavretú časť psychiatrického oddelenie bola pacientke stanovená diagnóza F61, t. j. zmiešaná a iná porucha osobnosti s histriónskymi a hraničnými črtami v depresívnej dekompenzácii, nebezpečná voči sebe samej. Pri príjme bola pacientka napätá, lucidná, negativistická, odmietala komunikovať a spolupracovať, z čoho sa nedalo vôbec posúdiť, či je orientovaná. Bránila sa, chcela z oddelenia utiecť, kričala, že: „Už zajtra budem dobrá“. Jej zdravotný stav si vyžadoval umiestnenie do seklúznej izby,
spolu s fixáciou celého tela. Pacientka je liečená medikamentózne, podávaním tabletiek a injekčne. Jej aktuálny zdravotný stav je len čiastočne zlepšený. Je kľudnejšia, avšak je s ňou sťažená spolupráca, máva kolísavé stavy. Ide u nej o opakovanú hospitalizáciu na psychiatrickom oddelení, naposledy v máji 2023. Ambulantnou formou sa psychiatricky lieči v tejto nemocnici, u E. I.. Predpokladaná doba hospitalizácie na uzavretej časti psychiatrického oddelenia závisí od jej zdravotného stavu, približne dva až tri týždne. 6. Vzhľadom na to, že výsluch pacientky bolo možné vykonať, súd ju preto dňa 11. 4. 2025 vyslúchol na uzavretej časti psychiatrického oddelenia. Pacientka sa však po procesnom poučení súdu odmietla k celej veci vyjadrovať, na znak čoho vlastnoručne aj podpísala zápisnicu. 7. Vykonaným dokazovaním mal súd preukázané, že prevzatie A. B. na uzavretú časť psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš je prípustné. Prevzatie do ústavu zdravotníckej starostlivosti bolo v záujme ochrany a ďalšej liečby pacientky. Súd mal preukázané, že pacientka bola prevzatá v dôsledku jej nepriaznivého zdravotného stavu, najmä pre suicidálne prejavy, celkovú napätosť, lucidnosť, čím je nebezpečná voči sebe samej, preto jej hospitalizácia na uzavretej časti psychiatrického oddelenia bola nevyhnutná a potrebná, a na základe uvedeného, v súlade s § 262 ods. 1 Civilného mimosporového poriadku súd rozhodol o jej prípustnosti. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresnom súde Liptovský Mikuláš písomne v 3 vyhotoveniach (§ 59 ods. 1 CMP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak odvolanie neobsahuje odvolacie dôvody alebo ak sú odvolacie dôvody nezrozumiteľné, súd vyzve odvolateľa na doplnenie odvolacích dôvodov (§ 62 CMP).

Zdroj: KAUZIS.SK – https://www.kauzis.sk/judikatura/r/ECLI:SK:OSLM:2025:5625201205.2 (dáta aktuálne k 12. 11. 2026). Záväzné je znenie zverejnené súdom.




